L 69/64
HR
Službeni list Europske unije
7.3.2023.
(6)
Postoje stabilni i ponavljani skupovi elemenata dobre prakse istraživačkih projekata u području normizacije (2).
Međutim, postoji i velik potencijal za bolje informiranje istraživača i proširivanje njihova znanja o postupcima normizacije te za razvoj priznatih pokazatelja uspješnosti kojima se mjeri uspjeh aktivnosti prijenosa i vrednovanja tehnologije.
Informiranost i znanje mogli bi se povećati i u pogledu povezanosti i interakcije procesa normizacije s istraživačkim i inovacijskim procesima.
Uspješna integracija aktivnosti istraživanja i inovacija u normizacijski postupak može dati znatan poticaj njihovu prihvaćanju.
(7)
Razine tehnološke spremnosti i njihova promjena tijekom projekta mogu se smatrati važnim pokazateljima za procjenu relevantnosti i uspješnosti projekta istraživanja i inovacija u pogledu normizacijskih aktivnosti.
Različite razine tehnološke spremnosti također mogu podrazumijevati i različite potrebe u pogledu normi i normizacije – niže razine tehnološke spremnosti obično podrazumijevaju rad u području terminologije i koncepata, metrologije i testiranja, scenarija uporabe i referentnih arhitektura; u kasnijim fazama razine tehnološke spremnosti obično su usmjerene na pitanja kao što su interoperabilnost i uspješnost tehnologije/inovacija (na primjer u pogledu zaštite, sigurnosti, utjecaja na okoliš i funkcionalnosti) – stoga su norme na svim razinama tehnološke spremnosti važne za istraživače i inovatore u nizu područja tehnologije i aplikacija.
(8)
Akteri u području istraživanja i inovacija mogu utvrđivati, primjenjivati ili uvoditi nove norme kojima se podupire razvoj najnovijih tehnologija, inovacija i trendova te njihovo uvođenje na međunarodno tržište.
Što se ranije akteri u području istraživanja i inovacija uključe u postupak razvoja normi integriran u njihov cjelokupni proces istraživanja i inovacija, to prije mogu svoje inovacije koje se temelje na normama prenijeti na konkurentna globalna tržišta i ostvariti veću vrijednost i koristi.
Vodeći akteri napreduju zahvaljujući ranom i aktivnom sudjelovanju u utvrđivanju novih normi.
Tijekom razvoja normi stječu i vrijedne tehničke i tržišne uvide koji mogu poslužiti kao temelj za strategiju i planove istraživanja i inovacija te u odnosu na svoje konkurente postižu brže stavljanje na tržište zahvaljujući ranom sudjelovanju u razvoju novih normi.
Ti vodeći akteri, uključujući MSP-ove i start-up poduzeća, također imaju priliku pozicionirati i dodati vlastite jedinstvene inovacije proizvoda ili usluga uz temeljnu normu koju su pomogli definirati.
(9)
Osposobljavanjem i predavanjima treba riješiti i problem nedostatka vještina (3).
Ključno je razviti osnovno razumijevanje značajki i odnosa između istraživačkih, inovacijskih i normizacijskih postupaka te načina na koji se oni mogu međusobno jačati kako bi se potaknulo vrednovanje znanja (4).
(10)
Jedno od glavnih pitanja politike u području visokih učilišta ili istraživačkih organizacija koja treba riješiti u pogledu normi i normizacije za vrednovanje istraživanja odnosi se na poticanje normizacijskih aktivnosti vlastitih istraživača i uključivanje tih aktivnosti u razvoj njihove karijere.
(11)
U Uniji su se tijekom godina u mnogim visokoškolskim ustanovama i istraživačkim organizacijama osnovali uredi za prijenos tehnologije kao jedinstvene kontaktne točke ne samo za obradu i podnošenje inovacijskih projekata ili za potporu u osnivanju start-up poduzeća, već i za pružanje opće potpore pri ugovornim istraživačkim uslugama i u upravljanju zajedničkim istraživačkim projektima.
Organizacije za prijenos tehnologije stoga su još jedna institucionalna polazišna točka za potporu normizaciji, a njihovo je sudjelovanje logičan nastavak njihove uloge prijenosa znanja/tehnologije.
Za razliku od patenata i znanstvenih publikacija, čini se da pojam autorstva nije opće prihvaćen, zbog čega je teže pratiti učinak upotrebom tehnika mjerenja citiranosti.
(12)
Za mnoge projekte istraživanja i inovacija sudjelovanje u stvaranju novih normi možda nije najbolja, ili čak ni izvediva opcija.
Međutim, postoji velik potencijal među istraživačima koji sudjeluju u ranim fazama normizacijskih aktivnosti u okviru programa istraživanja i inovacija, u kojima stječu važno znanje i razvijaju mreže znanja, a pritom doprinose i razvoju ključnih novih ili poboljšanih međunarodnih i europskih normi u tematskim područjima koja su bitna za industriju i društvo.
(2) Isto.
(3) Kako je istaknuto u povratnim informacijama dionika o normizacijskoj strategiji EU-a: „Ne postoji formalno ni strukovno osposobljavanje u području normizacije.
Mnoga poduzeća u EU-u, i velika i mala, nemaju ni strukturiran ni strateški pristup normizaciji u kojem bi se prepoznala njezina važnost za različite gospodarske aktivnosti, neovisno o tome radilo se o pravnoj usklađenosti, pristupu tržištu ili općenitoj poslovnoj strategiji”.
(4) EN ISO 56002:2019 Upravljanje inovacijama — Sustav upravljanja inovacijama – Smjernice